Abu al-Hasan Ali bin Muhammad bin Habib al-Mawardi (Arab: أبو الحسن علي بن محمد بن حبيب الماوردي), utawa kondhang kanthi aran Imam Al-Mawardi (Bashrah, k. 364 H/974 M - Baghdad, 450 H/1058 M), ya iku salah sawijining ngulama ahli pulitik lan fikih Islam kang lair ing Bashrah (saiki ing nagara Irak).

Nalika enomé, Al-Mawardi sampun sinau manèka warna èlmu agama marang para guruné ing Bashrah lan Baghdad. Ing Bashrah, panjenengané sinau èlmu fikih Syafi'i saka Abul Qasim Abdul Wahid ash-Shimari, lan èlmu kadis saka Hasan bin Ali al-Jayli, Muhammad bin Ma'ali al-Azdi, lan Muhammad bin 'Adi al-Munqari. Sawisé iku, ing Baghdad panjenengané nerusaké sinau èlmu-èlmu hukum, sastra, lan basa Arab saka Abdullah al-Baqi lan Abdul Hamid al-Isfarayni.

Al-Mawardi iku ulama kang nganut madahab Syafi'i. Panjenengané dianggep wong kang ahli hukum, lan asring ditunjuk minangka hakim (qadi) ing mangsa kakuwaosan Bani Abbasiyah. Kajaba iku, panjenengané uga diwènèhi tugas minangka utusan ing rundhingan antarané para khalifah Bani Abbasiyah lan para sultan Bani Buwaihiyah. Ing babagan èlmu kawruh, Al-Mawardi sajatiné ngasilaké akèh karya seratan, nanging kang isih bisa tinemu mung bab 12 judhul waé. Karya-karya mau ya iku:
 An-Nukat wa al-'Uyun fi Tafsir al-Qur'an al-Karim (tapsir)
 Al-Hawi al-Kabir (ènsiklopédhi fikih Syafi'i, 20 jilid)
 Al-Iqna (ringkesan saka Al-Hawi)
 Adab al-Qadhi
 A'lam al-Nubuwwah
 Adab ad-Dunya wa ad-Din
 Al-Ahkam as-Sulthaniyyah wa al-Wilayah ad-Dinniyyah (pulitik pamaréntahan)
 Nasihah al-Mulk
 Tashil an-Nadzar wa Ta'jil adz-Dzafar
 Qawanin al-Wazarah wa Siyasah al-Malik
 Fi an-Nahwu
 Al-Amtsal wa al-Hikam

Al-Mawardi tilar donya tanggal 30 Rabi'ul Awwal 450 H, kanthi yuswa 86 taun. Panjenengané disarèkaké ing makam Bab Harb ing Baghdad.

Réferènsi 

Ulama
Tokoh Islam
Tokoh Irak
Lair 974
Pati 1058